Ego Johannes de Barris, notum facio omnibus presentes litteras inspecturis, quod, cum homines de Sancto-Georgio in nemore de Mombolon, quod est ecclesie Sancti-Mariani Autissiodorensis, animalibus et pecoribus suis de jure et consuetudine pasturam se debere habere dicerent, et vellent habere, abbate et canonicis Sancti-Mariani vehementer contradicentibus et id negantibus, tandem, dominus Milo de Noeriis et homines illi, ex una parte, abbas et canonici, ex altera, compromiserunt in discretos viros Arnulfum, abbatem Sancti-Petri, Eustachiam, sacristam Sancti-Stephani, magistrum Willelmum de Vienna et magistrum Bertrannum, canonicos Autissiodorenses; promittentes, sub pena quadraginta librarum, se ratum habituros quicquid ipsi super predicta causa judicarent. Cum ergo pars utraque testes quos et quot voluerit produxisset, et productioni testium renunciatum esset utrinque, predicti viri, testes productos examinantes diligenter, et dicta eorum considerantes attentius, causam ipsam ecclesie Sancti-Mariani per diffinitivam sententiam adjudicaverunt, hominibus de Sancto-Georgio super pastura quam requirebant perpetuum silentium imponentes. Ideoque ego, nolens quod ecclesia Sancti-Mariani super hoc amplius molestetur, sententiam a supradictis arbitriis promulgatam ratam habeo, et ab hominibus de Sancto-Georgio faciam firmiter observari. Et ut hoc ratum et firmum permaneat, hujus facti processum ad memoriam tam presentium quam futurorum presenti pagine commendavi, et ipsam sigilli mei impressione confirmavi. Datum, anno Verbi incarnati Mº CCº tercio-decimo, mense augusto.